Vapauden liitto

Vapauden liitto (lyhenne VL) on suomalainen toukokuussa 2022 rekisteröity kansalliskonservatiivinen ja lokalistinen puolue.

Vapauden liiton perustajat irtautuivat Valta kuuluu kansalle -puolueesta (VKK) alkuvuonna 2022 VKK:n Venäjä-myönteisyyden vuoksi. Vapauden liitto on oikeistolainen ja suhtautuu yrittäjyyteen myönteisesti. Puolue kannattaa laajoja yksilönvapauksia, veronalennuksia, Suomen kansallista omavaraisuutta ja sotilaallista liittoutumattomuutta sekä eroamista Euroopan unionista ja eroamista yhteisvaluutta eurosta. Se suhtautui kielteisesti koronapandemian aikaisiin rajoituksiin.

Perustushistoria
Useiden keskeisten vapaudenliittolaisten tausta on Ano Turtiaisen johtamassa Valta kuuluu kansalle  -puolueessa. Vapauden liiton puheenjohtaja Ossi Tiihonen oli VKK:n kaupunginvaltuutettu, ja Vapauden liiton puoluesihteeri Cia Grönberg toimi VKK:n jäsenasioiden johtajana aluevaaleissa vuonna 2022. VKK:sta alkuvuonna 2022 Vapauden liittoon lähteneet eivät omien sanojensa mukaan hyväksyneet muun muassa VKK:n Venäjä-myönteisyyttä Venäjän hyökättyä Ukrainaan tai puolueen autoritaariseksi kokemaansa rakennetta ja Turtiaisen uskonnollisuutta.

Vapauden liitto sai tarvittavat 5 000 kannatusilmoitusta 19. huhtikuuta 2022, ja se merkittiin puoluerekisteriin 6. toukokuuta 2022.

Arvot ja politiikka
Vapauden liitto ilmoitti vuoden 2022 puolueohjelmassaan olevansa oikeistokonservatiivinen puolue. Se korostaa yksilön vapaudesta lähtevää ajattelua, ja haluaa kaventaa julkisen vallan merkitystä arjessa. Puolue kannattaa muutoksia vain konkreettisesti muutosta kaipaavien asioiden kohdalla, ja katsoo, että Suomen perustuslain kuuluu ohjata kaikkea toimintaa Suomessa.

Vuoden 2024 ohjelmassaan Vapauden liitto asemoi itsensä lokalistiseksi, eli se kannattaa itsenäistä kansallisvaltiota, paikallista päätöksentekoa sekä kansallista omavaraisuutta. Puolue tavoittelee Suomeen kansallista talousjärjestelmää, oman valuutan käyttöönottoa, laajaa omavaraisuutta ja toimivia sisämarkkinoita. Puolue haluaa eroon Euroopan unionin ylikansallisesta talousjärjestelmästä sekä ulkomaisen suurpääoman ja kansainvälisten suuryhtiöiden vallasta. Vapaakauppa tulisi toteuttaa Suomen ehdoilla.

Vapauden liitto kannattaa Suomen eroa Euroopan unionista, mutta haluaa säilyttää eurooppalaisen yhteistyön. Puolueen mielestä Suomen on oltava sotilaallisesti liittoutumaton, ja se vastustaa Suomen Nato-jäsenyyttä.

Vapauden liitto asemoi itsensä individualistiseksi puolueeksi. Se kannattaa laajaa sananvapautta, suoran demokratian lisäämistä, eläkevakuutusmaksujen ja arvonlisäveron alentamista, kieliopintojen ja terveydenhuollon valinnanvapautta, perheiden tukemista sekä yrittäjien veronalennuksia.

Vapauden liitto vastustaa yleiseurooppalaista rokotustodistusta. Koronapandemian aikana puolue vaati kaikista koronarajoituksista luopumista. Puolue ei usko ilmaston nykyisen lämpenemisen olevan ihmisen aiheuttamaa ja vastustaa ilmastonmuutoksella perusteltuja veronkorotuksia.

Vapauden liitto vastustaa Suomeen suuntautuvaa ei-työperäistä siirtolaisuutta, mutta hyväksyy osaamis- ja opiskeluperustaisen maahanmuuton. Se haluaa korvata kehitysavun halvemmilla ja tehokkaammilla keinoilla auttaa kriisimaita. Puolue vastustaa positiivista syrjintää ja haluaa poistaa kiihotuksen kansanryhmää vastaan rikoslaista.

Vaalit

VaalituloksetEduskuntavaalit Vuosi Edustajat Äänet 2023 0 27 558 0,9 %Eurovaalit Vuosi Edustajat Äänet 2024 0 16 717 0,9 % https://tulospalvelu.vaalit.fi/EPV-2024/fi/tulos_kokomaa.htmlAluevaalit Vuosi Paikat Äänet 2025 0 7 960 0,4 % https://tulospalvelu.vaalit.fi/AV-2025/fi/tulos_kokomaa.htmlKuntavaalit Vuosi Paikat Äänet 2025 0 5 513 0,2 % https://tulospalvelu.vaalit.fi/KV-2025/fi/tulos_kokomaa.html

Vapauden liitto osallistui vuoden 2023 eduskuntavaaleihin, joissa se muodosti valtakunnallisen vaaliliiton Kristallipuolueen ja Suomen Kansa Ensin -puolueen kanssa. Yksikään sen ehdokkaista ei tullut valituksi.

Suomen presidentinvaaleihin 2024 Vapauden liitto tuki ehdokkaaksi Laura Huhtasaaren (ps.) siskoa Saara Huhtasaarta (sit.), mutta kannattajakortteja saatiin kerättyä alle puolet vaaditusta 20 000:sta.Kiitokset Saara Huhtasaaren kampanjan tukemisesta 12.12.2023

Europarlamenttivaaleihin 2024 puolue onnistui saamaan perussuomalaisten istuvan europarlamentaarikon Teuvo Hakkaraisen sitoutumattomaksi ehdokkaaksi Vapauden liiton listalta. Vuonna 2025 Hakkarainen kuvasi Vapauden liittoa "venäjämieliseksi vikapartioksi" ja siirtyi perussuomalaisten sitoutumattomaksi kunnallisvaaliehdokkaaksi.

 Lähteet 

 Aiheesta muualla 
Puolueen sivusto
Yle: Laura Huhtasaaren Saara-sisko pyrkii presidenttiehdokkaaksi pienen oikeistopuolueen tuella 5.7.2023

Luokka:Suomen EU-kriittiset puolueet
Luokka:Suomen konservatiiviset puolueet
Luokka:Suomen rekisteröidyt puolueet
Luokka:Perussuomalaisista irrottautuneet puolueet
Luokka:Suomen politiikka 2020-luvulla